หวั่นระงับรูดปรู๊ดต่างประเทศ
จี้รัฐแก้ไขปัญหาถูกขึ้นบัญชีดำประเทศไม่มีกม.ฟอกเงินกันก่อการร้ายด่วน
5 พ.ค. 2555

จี้รัฐแก้ไขปัญหาถูกขึ้นบัญชีดำประเทศไม่มีกม.ฟอกเงินกันก่อการร้ายด่วน
เอกชนจี้รัฐบาลออกกฎหมาย หลังไทยถูกขึ้นบัญชีสีเทา ลงทุนต่างประเทศเกิดปัญหาตรวจสอบข้อมูลที่มาของรายได้ถี่ยิบ หวั่นถูกขึ้นบัญชีดำ 
นายธวัชชัย ยงกิตติคุณ เลขาธิการสมาคมธนาคารไทย และประธานคณะทำงานภาคเอกชนเพื่อติดตามความคืบหน้าการออกกฎหมายและผลกระทบในการที่ประเทศไทยถูกปรับลดระดับตามประกาศ FATF เปิดเผยว่า ปัจจุบันประเทศไทยเริ่มได้รับผลกระทบจากการที่ The Financial Action Task Force (FATF) จัดประเทศไทยอยู่ในกลุ่มสีเทา ทำให้มีสถาบันการเงินในต่างประเทศบางแห่งสั่งระงับการทำธุรกรรมกับประเทศไทยแล้ว รวมทั้งยังมีสถาบันการเงินในต่างประเทศบางแห่งเริ่มขอข้อมูลในการทำธุรกรรมทางการเงินจากสถาบันการเงินไทยมากขึ้น เพราะคู่ค้าในต่างประเทศเริ่มไม่แน่ใจว่าควรจะส่งเงินเข้ามาชำระค่าสินค้าหรือไม่ 
นายธวัชชัย กล่าวว่า หากประเทศไทยยังไม่ถูกปลดออกจากกลุ่มบัญชีสีเทานี้ภายในเดือน ก.พ. 2556 ผลกระทบที่อาจตามมาในอนาคตคือคนไทยอาจไม่สามารถใช้บัตรเครดิตในต่างประเทศได้ เพราะสถาบันการเงินในต่างประเทศไม่รับ 
ทั้งนี้ ผลกระทบจะเริ่มจากสถาบันการเงินในฝั่งยุโรป และไปยังประเทศอื่น หากพิจารณาแล้วว่าการทำธุรกรรมกับไทยมีความเสี่ยง และมีต้นทุนทางการเงินที่สูงขึ้นไม่คุ้มค่าที่จะทำธุรกรรมร่วมด้วย
นายธวัชชัย ยอมรับว่าขณะนี้ผู้ประกอบการไทยเริ่มได้รับผลกระทบจากการที่ไทยถูกขึ้นบัญชีในกลุ่มสีเทาบ้างแล้ว และผลกระทบนี้จะอยู่จนกว่าไทยจะมีความคืบหน้าในการเร่งออก พ.ร.บ.ป้องกันและปราบปรามการสนับสนุนทางการเงินและการก่อการร้ายอย่างเป็นรูปธรรม
“อย่างน้อยที่สุดก็หวังว่า กฎหมายจะมีความคืบหน้าและผ่านสภาออกมาได้ทันในเดือน ม.ค. 2556” นายธวัชชัย กล่าว
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย เปิดเผยว่า สิ่งที่จะเกิดขึ้นจากนี้กับภาคธุรกิจเอกชนคือ หากเอกชนรายใดลงทุนในต่างประเทศ โดยเฉพาะกับกลุ่มประเทศอียู จะมีการตรวจเอกสาร ขอข้อมูล ผู้ถือหุ้น และที่มาของรายได้ละเอียดขึ้น จึงเกิดความไม่สะดวกต่อภาคธุรกิจ เนื่องจากก่อนหน้านี้ได้มีการแจ้งไปยังองค์กรต่างๆ ในยุโรปว่ากฎหมายน่าจะออกมาทันในเดือน มิ.ย.นี้ แต่คิดว่าขณะนี้คงไม่ทัน
อย่างไรก็ดี ในส่วนของการใช้บัตรเครดิตในต่างประเทศนั้น ปัจจุบันยังใช้ได้ตามปกติ แต่ทุกอย่างควรดำเนินการจริงจัง แก้ปัญหาที่เกิดขึ้นให้เร็วที่สุด
“ต้องเร่งแก้ไขปัญหา เพราะจะเป็นปัญหาระยะยาวได้ ทางการต้องรีบ แม้ตอนนี้ยังไม่มีผลสำหรับลูกค้าที่ทำธุรกรรมกับต่างประเทศแล้วอยู่ในไทย แต่ต่อไปอาจมีผลแน่” นายทรงพล กล่าว